Imtella' Diċembru 27, 2020 - Aġġornata 27 Ta' Diċembru, 2020 6:52pm L-għada tal-Istrina, il-President George Vella u s-Sinjura Vella esprimew sodisfazzjoni li fil-mument tal-prova l-poplu Malti u Għawdxi qam għall-okkażjoni u kkonkorra bi ħġaru b'turija ta' ġenerożità u solidarjetà ma' min huwa inqas ixxurtjat. F'kumment ma' TVM, il-President Vella qal li minkejja ċ-ċirkustanzi tal-Covid, kien sorpriż bis-somma miġbura ta' iktar minn 6 miljun u nofs ewro, filwaqt li s-Sinjura Vella sostniet li għas-sena d-dieħla l-Fondazzjoni Malta Community Chest Fund se tkun f'pożizzjoni li tkompli tgħin b'mod speċjali pazjenti morda bil-kanċer. Fi tmiem il-maratona ta' 12-il siegħa ta' ġbir ta' fondi għall-Istrina, il-poplu Malti u Għawdxi ta raġun lill-President George Vella meta fil-bidu tal-25 edizzjoni ta' din il-maratona annwali ppropona li s-26 ta' Diċembru jibda jkun magħruf bħala Jum l-Għaqda Nazzjonali. Dan hekk kif L-Istrina reġgħet kienet xhieda ta' solidarjetà u ġenerożità mill-Maltin anke f'mumenti bla preċedent li qed ngħixu fihom minħabba l-Covid. F'kummenti ma' TVM, il-President George Vella sejjaħ din il-ġurnata Jum ta' Għaqda Nazzjonali għax qal li l-poplu Malti jinsa d-differenzi kollha u jingħaqad għal kawża wahda dik li jingħataw għajnuna dawk li jeħtieġu attenzjoni partikolari biex jegħlbu d-diffikultajiet tal-ħajja. Il-President Vella qal li għalih kienet sorpriża li nġabru daqshekk flus fiċ-ċirkustanzi li ninsabu fihom. "Onestament ma kellix mira għax kif qed tgħid int iċ-ċirkustanzi ma tistax torbot fuqhom, ovvjament nafu li l-Malti malli jiġi f'sitwazzjonijiet bħal dawn he goes all out for it. Għal bidu kont disappuntat għax konna bil-mod iżda mbagħad fl-aħħar bdiet tirranka u tirranka u ma immaġinajt qatt li ser naslu għal dik is-somma. Irrid nieħu l-okkażjoni biex nirringarazzja lill-voluntiera kollha għax hemm min ilu sejjer il-ġimgħat u xhur biex nippreparaw biex somom minn stazzjonijiet tar-radju, crowd funding u affarijiet bħal dawn." Ilbieraħ inġabret is-somma ta' €6,583,000, kważi €300,000 aktar milli nġabru s-sena l-oħra. Din is-somma se tassigura li matul is-sena d-dieħla ser tingħata l-għajnuna lil min se jħabbat il-bieb tal-Malta Community Chest Fund Foundation, bis-Sinjura Vella spjegat kif jitqassmu dawn il-flus. "L-ikbar domanda huma tal-chimo għax speċjalizzati u jqumu l-flus, però hemm oħrajn li jitolbu vouchers biex iwasslu sal-aħħar tax-xahar, min qiegħed pagi baxxi, min ħa s-sensji bħalissa, min għandu bżonn white goods. Ngħinu wkoll in-nies li jkunu l-Ingilttera, il-flights biex jitilgħu l-Ingilterra u l-ispejjeż li jagħmlu l-Ingilterra. Nippruvaw ma nirrifjutaw lil ħadd speċjalment fejn jidħlu mediċini." Fl-Istrina ta' din is-sena taw sehemhom bosta personalitajiet distinti u oħrajn mill-qasam tad-divertiment, b'xandira nieqsa mill-ispettaklu sinonimu magħha, inqas voluntiera u inqas benefiċjarji fil-Kumpless Sportiv ta' Ħal Kirkop minħabba li kellhom jiġu rispettati l-miżrui marbuta mal-imxija tal-Covid. Min-naħa l-oħra ma naqasx l-altruwiżmu tal-Maltin u l-Għawdxin, li jċemplu biex jagħtu donazzjoni, għax il-mard la għandu ġurnata, la wiċċ u lanqas konfini, jista' jolqot lil kulħadd u għalhekk importanti li l-karus ta' din il-fondazzjoni nazzjonali jkun dejjem mimli bil-flus għal dawk il-mijiet li jkunu jeħtieġu l-għajnuna u bis-saħħa tal-Istrina jingħataw tama u kuraġġ għal ħajja aħjar! Il-linji tad-donazzjonijiet se jibqgħu miftuħin u l-pubbliku huwa mistieden ikompli jagħmel id-donazzjonijiet tiegħu fuq dawn in-numri: 5190 2030 – €50; 5180 2012 – €25, 2122 6226 – wegħdiet ta' donazzjonijiet ta' €300 jew aktar; 5061 9201 (SMS) – €11.65; 7935 9565 – BOV Mobile Pay. Il-President jappella biex l-Istrina tibda tissejjaħ Jum l-Għaqda Nazzjonali